ET Euroopa Liidu Teataja C 239/2

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

2013/C 239/02

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„PATATA DELL’ALTO VITERBESE”

EÜ nr: IT-PGI-0005-01038-13.09.2012

KGT ( X ) KPN ( )

1. Nimetus

„Patata dell’Alto Viterbese”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Nimetusega „Patata dell'Alto Viterbese” tähistatakse liigi Solanum tuberosum sortidesse „Monalisa”, „Ambra”, „Agata”, „Vivaldi”, „Finka”, „Marabel”, „Universa”, „Chopin”, „Arizona” ja „Agria” kuuluvaid kartulimugulaid. Neid kasvatatakse punktis 3 määratletud piirkonnas ja neil peavad turule viimisel olema allpool kirjeldatud omadused.

Füüsilised omadused:

— kuju: ovaalne või piklik;

— suurus: 40–75 mm;

— koor: kollane, sile;

— viljaliha: kollane;

— söödav osa: vähemalt 97 %.

IV kategooria tootena turustatavatele toodetele ei ole kehtestatud kuju ja suuruse piiranguid. Neid kartuleid turustatakse kooritult ja nad on tükeldatud vastavalt turunõuetele.

Keemilised omadused (100 grammi söödava osa kohta):

— niiskusesisaldus: 75–85 %;

— tärklisesisaldus: vähemalt 10 g.

Kvaliteedihälbed

Kõiki kuni 3 mm sügavusi defekte peetakse pindmisteks vigadeks ja neid ei võeta arvesse, välja arvatud pinna kärntõbe ja muid defekte, mis katavad rohkem kui 15 % mugulate pinnast.

Lisaks on turule viidavate pakendatud kartulite puhul lubatud järgmised kvaliteedihälbed:

— mugulate välisdefektid: — tooreste, katkiste, kärbatanud ja deformeerunud mugulate osakaal: 1 % massist; — roheliste mugulate osakaal: 3 % massist; — pinna kärntõbi: 3 % massist; — mehhaaniliste vigastustega mugulate osakaal: 3 % massist; — seenhaigustest tekkinud kahjustustega mugulate osakaal: 2 % massist;

— mugulate sisedefektid: — pruunide plekkidega mugulate osakaal: 3 % massist; — koorealuste laikudega mugulate osakaal: 5 % massist; — seest õõnsate mugulate osakaal: 3 % massist;

— töötlemisel tekkinud defektid: — mullaste mugulate osakaal: 1 % massist; — lahtine muld ja muud lisandid: 0 % massist.

Kvaliteedihälbeid ei tohi mitte ühelgi juhul esineda üle 10 % kogumassist; samuti ei tohi esineda mitte mingeid võõraid lõhnu ja maitseid.

Pakendatud IV kategooria kartulite pinnal ei tohi olla rohkem laike kui 5 % massist.

Suurushälbed

Toorelt turustatavate kartulite pakendis tohib olla kuni 5 % ettenähtud suurusest väiksemaid või suuremaid mugulaid.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kõik kartuli „Patata dell'Alto Viterbese” kasvatamise etapid peavad toimuma punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Toodet võib turustada esialgsel kujul või hoida toodet valguse eest kaitstuna külmhoones temperatuuril 5–8 °C ja suhtelise õhuniiskusega 88–93 %. Mugulaid tohib külmas säilitada rohkem kui 9 kuud.

Kartuleid võib töödelda idanemisvastase gaasiga.

IV kategooria kartulite töötlemine

Kartulid pestakse veega, et eemaldada mullajääke ja muid lisandeid.

Seejärel eemaldatakse kartulitelt mehaaniliselt koor ja nad sorteeritakse esimest korda, et kõrvaldada toiduks mittekõlblikud mugulad ja muud võimalikud ülearused lisandid (väikesed kivid, erinevad taimeosakesed, jms).

Seejärel kartulid tükeldatakse või pestakse tervete mugulatena.

Pärast teist sorteerimist, mida tehakse kas käsitsi või vastavate seadmete abil, kastetakse kartulid osoneeritud vette, et aeglustada oksüdatsiooniprotsessi.

Pärast seda kartulid kaalutakse ja pakendatakse toiduainete jaoks ettenähtud pakenditesse.

Kartul „Patata dell’Alto Viterbese” peab olema pakendatud ühte järgmistest pakenditest:

— toores kartul: pakendid vert-bag, Girsac pakendid, ümbrised ja pappkarbid tootekaaluga 1 kg, 1,5 kg, 2 kg, 2,5 kg, 5 kg; võrgud tootekaaluga 1 kg, 1,5 kg, 2 kg, 2,5 kg; kotid tootekaaluga 2,5 kg, 3 kg, 4 kg, 5 kg, 10 kg; kastid tootekaaluga 5 kg, 10 kg, 12,5 kg, 15 kg, 20 kg, 25 kg; puidust kastid tootekaaluga 12,5 kg, 15 kg, 18 kg, 20 kg, 25 kg; korvid tootekaaluga 10 kg, 12,5 kg, 15 kg, 20 kg, 25 kg; alused tootekaaluga 0,5 kg, 0,750 kg, 1 kg; väikesed alused tootekaaluga 0,5 kg, 0,750 kg, 1 kg;

— IV kategooria kartul: toiduainete jaoks ettenähtud läbipaistev kilekott, mis on suletud kontrollitud keskkonnas ja mahuga 0,5 kg, 1,0 kg, 2 kg, 5 kg ja 10 kg; toiduainete jaoks ettenähtud läbipaistev kilekott, mis on suletud vaakumkeskkonnas ja mahuga 0,5 kg, 1 kg, 1,5 kg, 2 kg, 5 kg, 10 kg; toiduainete jaoks ettenähtud läbipaistev kilekott, mis on suletud ja mahuga 0,5 kg, 1 kg, 2 kg, 5 kg, 10 kg, kotis olev toode on veekeskkonnas; toiduainete jaoks ettenähtud läbipaistvast plastikust ämber, mis on suletud ja mahuga 5 kg ja 10 kg, ämbris olev toode on vette uputatud.

Töötlemisprotsessi läbinud toodet säilitatakse enne edasisaatmist külmkambris temperatuuril 3–5 °C.

3.7. Erieeskirjad märgistamise kohta

Toodet on lubatud müüa lahtiselt ainult siis, kui kõik mugulad on märgistatud.

Toote pakendile kinnitatud märgisel peab lisaks liidu graafilisele sümbolile ning seadusega ettenähtud teabele olema tähis „Patata dell'Alto Viterbese”, mille kõrval väljend „Indicazione geografica protetta” (kaitstud geograafiline tähis) pikalt väljakirjutatuna või lühendina IGP (KGT).

Keelatud on lisada kirjeldusi, mis ei ole selgesõnaliselt ette nähtud.

4. Geograafilise piirkonna täpne määratlus

Kaitstud geograafilise tähisega toote tootmispiirkond hõlmab järgmisi Viterbo provintsi haldusüksusi: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano ja Proceno.

5. Seos geograafilise piirkonnaga

5.1. Geograafilise piirkonna eripära

Kaitstud geograafilise tähisega kartuli „Patata dell’Alto Viterbese” tootmispiirkond hõlmab Lazio maakonna põhjaosas asuvat ala Viterbo provintsis Bolsena järve, Umbria ja Toscana maakondade vahel. Seda Vulsini vulkaanilisele alale jäävat piirkonda iseloomustavad kaaliumirikas vulkaaniline pinnas ja Bolsena järvest mõjutatud mikrokliima.

Vulkaaniline päritolu on oluliselt mõjutanud piirkonna mullastikku, mille eripäraks on laava- ja püroklastilised moodustised. Õhuline ja liivase koostisega pinnas on vee hea läbilaskvusega. Pinnas on happeline, pH jääb vahemikku 5–6,5, mis sobib hästi hea happetaluvusega kartulile, ja sisaldab rohkelt kaaliumi (600–1 000 ppm) ja mikroelemente.

Kliimatingimustele avaldab mõju Bolsena järve lähedus. Järv mahendab kliimat ja loob mikroklimaatilised tingimused, mis on iseäranis soodsad kartuli „Patata dell’Alto Viterbese” kasvatamiseks.

Piirkonna keskmine sademete hulk jääb vahemikku 850–1 200 mm/aastas, sajab peamiselt sügisel ja kevadel ning suveperiood on kuiv.

Aasta keskmine õhutemperatuur jääb vahemikku 13,5 °C–15,5 °C.

Piirkonnas valitsevate mullastiku- ja kliimatingimuste ühtsus leiab kinnitust ka Lazio fütoklimaatilisel kaardil, kus kaitstud geograafilise tähisega kartuli „Patata dell’Alto Viterbese” tootmispiirkond on liigitatud ühtse piirkonnana, mis hõlmab järgmisi alasid: Mesaxerica piirkond, Termitipo collinare superiore (submontano), Ombrotipo iperumido inferiore.

5.2. Toote eripära

Kaitstud geograafilise tähisega kartulil „Patata dell’Alto Viterbese” on järgmised eripärased omadused:

viljaliha on erkkollane;

koor on ühtlase värvusega ja sile;

maitse on tugev ja meeldiv;

toote gastronoomiline kasutusala on väga lai.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Kaitstud geograafilise tähisega (KGT) kartuli „Patata dell’Alto Viterbese” omadused tulenevad tema kasvukeskkonnast (pinnas, kliima, kasvatusmeetod, säilitamistingimused), mistõttu side kartuli „Patata dell’Alto Viterbese” ja tema tootmispiirkonna vahel on ilmne.

Toote väljakujunenud eripära tuleneb kartuli keemilisest koostisest, pHst, maapinnas sisalduvatest mikroelementidest ja mineraalidest, mida kõike mõjutab Bolsena järve lähedus.

Kevadel (aprill–mai), kui kartulil on idanemisetapp ja algab kasvuetapp, on selle KGTga toote tootmispiirkonnas temperatuur vahemikus 12–14,5 °C, mis on parim võimalik temperatuur nimetatud füsioloogilisteks etappideks. Selles piirkonnas tõusevad suvised temperatuurid järk-järgult 17 °C-st 24 °C-ni juulikuus. Sel ajal täitub taime elutsükkel ja algab küpsemisetapp. Sellised ideaalsed kliimatingimused (temperatuur jääb alla 24 °C) võimaldavad süsivesikutel ja mineraalainetel paremini kartulimugulatesse imenduda.

Piirkonna keskmine sademete hulk on 800–1 200 mm/aastas. Ent augustikuus sademeid ei esine ja koos kõrgete temperatuuridega (kuni 30 °C) soodustab see küpsemis- ja valmimisetappi.

Ka korjamisetapis valitsev kuivus avaldab olulist mõju kartuli „Patata dell’Alto Viterbese” kvaliteediomadustele, näiteks koore ühtlasele värvile ja mugulate välimusele (vihm kahjustab koort, millele tekivad tumedad laigud).

Kartuli „Patata dell’Alto Viterbese” omadused, mis tulenevad tema seotusest kasvukeskkonnaga, on loonud toote maine, millest annavad tunnistust mitmed dokumendid (kauba saatedokumendid, arved, jne). Need on samuti kinnituseks toote ja tootmispiirkonna vahelistele pikaaegsetele ajaloolistele, kultuurilistele ja ühiskondlikele sidemetele. Kohalikes lehtedes, fotodel, kohalike autorite jutustustes ja kohalikus kinokroonikas viidatakse tootele „Patata dell’Alto Viterbese” 1900ndate aastate algusest alates. „Patata dell’Alto Viterbese” tegelikust mainest annavad tunnistust arvukad väljaanded, artiklid ja retseptid. Neist kõige olulisemad on kaks Comunità Montana Alta Tuscia Laziale väljaannet: „L’alta Tuscia nel Piatto — Guida ai Sapori e ai Saperi dell’ Alta Tuscia” (2008) ja „I Prodotti Agroalimentari Tipici Dell’alta Tuscia” (2001). Neis mainitakse kartulit „Patata dell’Alto Viterbese” kui tüüpilist piirkondlikku toodet ja sellele on pühendatud eraldi peatükk, milles kirjeldatakse toote maitseomadusi ja kasutusviise kohalikus gastronoomias. Kartulit „Patata dell’Alto Viterbese” mainitakse ka seoses Orvietos 9. oktoobril 2004 toimunud veini- ja toidufestivaliga Golosando tra le Specialità della Comunità Montana Alta Tuscia Laziale. Kartulile „Patata dell’Alto Viterbese” on pühendatud eraldi peatükk Italo Arieti käsiraamatus „Tuscia a tavola — ricette, curiosità, prodotti tradizioni gastronomiche della provincia di Viterbo” (ed. Primaprint editori in Viterbo VI edizione, 2005). Peale selle nimetatakse kartulit „Patata dell’Alto Viterbese” tüüpiliseks Lazio maakonna tooteks väljaande „Informatore Agrario” artiklis pealkirjaga „Ma quante belle patate … viaggio in Italia tra le patate di grande tradizione” (lk 22–27, november–detsember 2008). Samuti tasub esile tõsta mõningaid internetis avaldatud soovitusi kartuli „Patata dell’Alto Viterbese” kohta, kuna seda peetakse pastalaadse koostise tõttu ideaalseks koostisaineks gnocchi'de valmistamisel.

Toote olulisest rollist kohalikes traditsioonides annavad tunnistust erinevad pidustused: laat Sagra degli Gnocchi, mida hakati korraldama 1977. aastast S. Lorenzo Nuovos ja laat Sagra della Patata, mis toimub 1985. aastast alates Grotte di Castro kommuunis. Ürituste korraldamisse on kaasatud enamik kohalikust elanikkonnast. Peale selle on väärt mainimist toote „Patata dell’Alto Viterbese” reklaamüritus, mille raames korraldavad põllumajandusühistud kasvatatavate ja katsetamisel olevate sortide esitlusi. 2001. aastal toimus viies selline üritus. Kultuurilist sidet kinnitab ka kartulite sage kasutamine arvukates kohaliku köögi traditsioonilistes retseptides, näiteks Minestra con„l'orloge”, mis on oma nime saanud kartulite viilutamise viisist, Pasta e patate, Viterbost pärit lihtne talupojatoit ja frittata di patate, mis valmistatakse ilma tavapäraselt lisatavate munadeta.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Patata dell’Alto Viterbese” tunnustamise ettepaneku 31. mai 2012. aasta Itaalia Vabariigi Teatajas nr 126.

Spetsifikaadi terviktekstiga saab tutvuda Internetis aadressil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.